[{"text_idx": "#000000", "text": "Euskal artistak Hego Koreakoekin elkarlanean"}, {"text_idx": "#000004", "text": "Hego Korean euskal kultura zabaltzea helburu zuen proiektua lantzea erabaki zuten. \u00abAtzerrira joan baino lehen ikerkuntza prozesu bat egiten dugu, herrialde horretan ze enpresa edo start up mota dauden... Eta ikusi genuen azken urteetan, batez ere 2021etik, Hego Korean artea indar handia hartzen ari dela eta diru asko inbertitzen ari dela bertako galerietan eta nazioarteko galerietan\u00bb. Hari horri tiraka, bi helburu jarri zituzten: \u00abBatetik, Euskal Herriko artistak espazio edo erakusketa internazional batean elkartzea; eta bestetik, Euskal Herriko galeriaren batek bertako artistekin konektatzea\u00bb."}, {"text_idx": "#000005", "text": "Bi helburuak lortu zituzten, Donostiako Arteztuz galeriarekin harremanetan jarrita, eta Hego Koreako herri txiki bateko Harry Book Villagen kulturarteko erakusketa jarrita, maiatzaren 26tik 29ra bitartean. \u00abIrabazi asmorik gabeko galeria bat lortu genuen, Harry Book Villagen. Lauzpabost etxe eta arroz-ale eremuak dituen herri txiki batean dago. Garai batean eskola izan zen. 2001ean itxi egin zuten eta orain berritu dute liburu, argitaletxe eta galeria modura. Proiektu polita iruditu zitzaigun herrixketara kultura eramateko. Egia esateko, jendea erakartzen duen espazio kulturala da\u00bb."}, {"text_idx": "#000006", "text": "Mail art kontzeptuari jarraituz diseinatu zuten erakusketa. Hego Korean bizi den Ainhoa Martinez madrildar artistaren laguntza izan dute. \u00abDenon artean talde bat osatu genuen eta pentsatu genuen Mail art kontzeptua hari bezala hartuta sor genezakeela erakusketa. Internazionalki artelanak elkartrukatzeko erabiltzen den korrontea da. Hau da, posta bidez artelanak bidaltzea datza\u00bb."}, {"text_idx": "#000007", "text": "Beraz, posta bidezko bidea egin dute artelanek Euskal Herritik eta Espainiatik Hego Korearaino. \u00abPosta bidez hiruna artelan eta postal bana bidali zizkiguten artistek. Postalean beraiek idatzitako testutxo bat idatzita eta gutun azala ere interbenituta edo apainduta bidali zizkiguten. Horrekin guztiarekin osatu dugu erakusketa\u00bb."}, {"text_idx": "#000009", "text": "Euskal Herriko hiru, Espainiako bi eta Hego Koreako sei artisten lanekin osatu zuten \u00aberakusketa presentziala\u00bb; erakusketa digitalerako beste bi euskal artista gehiago batu ziren. Euskal artistei dagokionean, Gorka Larran\u0303aga azkoitiarraren, Karlos Torres bilbotarraren eta Uxue Iruretagoienaren artelanak zintzilikatu zituzten. Zaldibiarrarentzat lehenengo erakusketa izan zen gainera: \u00abNire hobbya eta lehenengo erakusketa uztartu nituen Hego Korean. Hemengo baserriak eta landa eremuko margolanak egitea asko gustatzen zait eta Hego Koreara eraman nahi izan nituen, hemengo herri txikiak nolakoak ziren erakusteko. Interesa piztu zuen hego korearren artean\u00bb. Gurasoek egin zuten bitartekari lanak eta besteak beste, tintaz margotutako Zaldibiako Iparragirre eta Zubialde baserrien koadroak jarri zituen jendaurrean."}, {"text_idx": "#000010", "text": "Bestalde, Spatial plataforma digitalari esker, \u00abmetaverso kontzeptuarekin\u00bb, mundu osoan ikusi ahal izan da Between erakusketa. \u00abHego Korean egon ez diren pertsonentzat erakusketa digitalki ikusteko aukera eman dugu. 3Dko erakusketa digitala zen. Pertsonaiekin erakusketan mugitzeko aukera izan zen, bozkatzeko aukera, hitz egiteko, interaktuatzeko... jendeari asko gustatu zaio aukera hori\u00bb. Erakusketa digitalean beste bi euskal artista gehiago ere izan dira, \u00abbatzuei ez zielako denbora eman bidaltzeko\u00bb: Nestor Otan\u0303o muralista eta Javier Soto ordiziarra, Euskal Herriko kostaldea erakusteko."}, {"text_idx": "#000011", "text": "Gazteek ikasgaia gainditu dute, jakina, eragile guztiak gustura geratu baitira. Ikusteko dago euskaldun eta hego korear artisten arteko harremanak zer emango duen. Iruretagoienak Leinn graduko azkeneko urtea hasiko du egun batzuk barru. Etorkizunari buruz galdetuta, \u00abkultura arloko edo herri edo lehenengo sektorearekin lotutako proiektuetan\u00bb lan egitea gustatuko litzaiokeela nabarmendu du zaldibiarrak."}, {"text_idx": "#000012", "text": "Goierriko albisteak euskaraz, libre eta kalitatez jaso nahi dituzu? Horretarako zure babesa ezinbestekoa zaigu. Egin zaitez HITZAkide! Zure ekarpenari esker, euskaratik eginda dagoen tokiko informazio profesionala garatzen eta indartzen lagunduko duzu."}, {"text_idx": "#000013", "text": "Saioa hasten baduzu, HITZAkide izatearen abantailak baliatu ahal izango dituzu."}, {"text_idx": "#000017", "text": "Tokiko informazioa profesionaltasunez eta euskaraz modu librean kontatzea da gure eginkizuna. Horretarako, zure ekarpena beharrezkoa da, eta ongi maitatzeko modurik zintzoena da HITZAkide egitea."}]